ปลัด จ.สมุทรสงครามเป็นประธานเปิดโครงการสัปดาห์ส่งเสริมพระพุทธศาสนา เนื่องในเทศกาลวันมาฆบูชา สานสัมพ
วันนี้ (28 ก.พ. 61) ที่วัดช่องลม ตำบลบ้านปรก อำเภอเมืองจังหวัดสมุทรสงคราม นายประจินต์ ธารศิริสิน ปลัดจังหวัดสมุทรสงคราม เป็นประธานเปิดโครงการสัปดาห์ส่งเสริมพระพุทธศาสนา เนื่องในเทศกาลวันมาฆบูชา สานสัมพันธ์ไมตรีอาเซียน ในมิติพระพุทธศาสนา ประจำปี 2561 ฝ่ายฆราวาส พระครูสมุทรกิตติวัฒน์ เจ้าอาวาสวัดช่องลม เป็นประธานฝ่ายสงฆ์
 
นางสุชาดา ทุ่งหว้า วัฒนธรรมจังหวัดสมุทรสงคราม กล่าวว่า กรมศาสนา กระทรวงวัฒนธรรม ได้สนับสนุนงบประมาณให้ สำนักงานวัฒนธรรมจังหวัดสมุทรสงคราม จัดกิจกรรมสัปดาห์ส่งเสริมพระพุทธศาสนาเนื่องในเทศกาลวันมาฆบูชา ประจำปี 2561 ซึ่งสำนักงานวัฒนธรรมจังหวัดสมุทรสคราม ร่วมกับวัดช่องลม จัดกิจกรรมปฏิบัติธรรมเพื่อถวายเป็นพุทธบูชา ดำเนินการระหว่างวันที่ 28 กุมภาพันธ์ - 2 มีนาคม 2561 เพื่อส่งเสริมให้พุทธศาสนิกชนชาวไทยและชาวเมียนมา ได้มีส่วนร่วมในกิจกรรมทางพระพุทธศาสนา โดยปฏิบัติธรรมบำเพ็ญศาสนกิจ รวมถึงได้เป็นการสานสัมพันธ์ไมตรีอาเซียน โดยใช้มิติทางศาสนาเชื่อมโยง ทำให้พุทธศาสนิกชนที่เข้าร่วมสามารถนำแนวทางพระพุทธศาสนา ไปปฏิบัติตน ทำให้จิตใจสะอาด ผ่องใส ละเว้นความชั่ว มุ่งทำความดี เป็นคนดีมีคุณภาพ ตลอดจนให้เห็นคุณค่า วัฒนธรรมและประเพณี ที่ดีงาม เป็นการยกระดับคุณภาพชีวิตและสังคมที่มีคุณภาพ บนฐานของหลักปรัชญาเศรษฐกิจพอเพียง อันจะนำไปสู่การดำเนินชีวิตที่มีความสงบสุข โดยมีพุทธศาสนิกชนในพื้นที่เข้าร่วม ปฏิบัติธรรม จำนวน 50 คน  นอกจากนี้ สำนักงานวัฒนธรรมจังหวัดสมุทรสงคราม ได้กำหนดจัดกิจกรรมพิธีเวียนเทียน ในวันที่ 1 มีนาคม 2561 ณ วัดช่องลม ตำบลบ้านปรก อำเภอเมือง จังหวัดสมุทรสงคราม ตั้งแต่เวลา 19.30 น. – 20.00 น. จึงขอเชิญชวนประชาชน ทั้งชาวไทยและชาวต่างชาติร่วมกิจกรรม ส่งเสริมพระพุทธศาสนา เนื่องในเทศกาลวันมาฆบูชา ดังกล่าว